text: Bilist død efter at have påkørt parkeret lastbil
  12 maj 2015 kl. 09.15
  Af ukendte årsager kørte mandlig bilist bil ind i lastbil på landevej mellem Vejle og Fredericia.
  En 44 årig mand er tidligt tirsdag morgen blevet dræbt, da han af endnu ukendte årsager kørte ind i en lastbil, der holdt på en vigeplads på landevejen mellem Fredericia og Vejle.
  Det oplyser vagtchef Jørn Lindhardt fra Sydøstjyllands Politi til Ritzau.
  -Det sker på Fredericiavej ud for Børkop. Vi får anmeldelsen fra en forbipasserende klokken 05.19, siger han.
  Han kørte i en personbil, og noget tyder på, at han er kommet for langt til højre på vejbanen, siden han har ramt lastbilen, der ikke holdt i kørebanen.
  Men det skal politiets tekniske undersøgelser på stedet nu fastslå.
  De pårørende er blevet underrettet.
  